ব্যর্থ মহাতারকারা! দক্ষিণ আফ্রিকার বিরুদ্ধে আসাধারণ ব্যাটিং রিচা-র

ওয়েব ডেস্ক : ফর্ম নাকি ভালো নেই তাঁর! তাই তাঁকে ব্যাটিং করতে নামানো হচ্ছিল শেষের দিকে। কিন্তু, দক্ষিণ আফ্রিকার (South Africa) বিরুদ্ধে সেই রিচা ঘোষ (Richa Ghosh) খেললেন ৯৪ রানের ঝোড়ো ইনিংস। যেখানে মাত্র ১০২ রানের মধ্যে ভারতের (India) পড়ে গিয়েছিল ৬ উইকেট। সেখানে দুর্দান্ত ইনিংস খেলে ভারতের স্কোরকে পৌঁছে দিলেন ২৫১ রানে। তবে এই ম্যাচে ব্যর্থ হলেন ভারতের মহাতারকারা।

বৃহস্পতিবার মহিলা ক্রিকেট বিশ্বকাপে (Women’s ODI world cup 2025) দক্ষিণ আফ্রিকার বিরুদ্ধে খেলতে নেমেছে ভারত (India)। কিন্তু, ভারতের প্রথম দিকের ব্যাটাররা একের পর এক উইকেট হারাতে থাকেন। এই ম্যাচে মাত্র ৩২ বল খেলে মাত্র ২৩ রান করতে পেরেছেন স্মৃতি মন্ধানা। অধিনায়ক হরমনপ্রীত কৌর করেন ২৪ বলে ৯ রান। জেমাইমা রদ্রিগেজ, যাঁকে ভবিষ্যতের তারকা ধরা হয়, তিনি শূন্যরানে ডাগআউটে ফিরে যান।

আরও খবর : রহিম আলির গোলে হারের হাত থেকে বাঁচল ভারত!

আর সেই ম্যাচের হাল ধরতে আট নম্বরে নামেন রিচা (Richa Ghosh) । তিনি যে সময় মাঠে নেমেছিলেন, সেই সময় ভারতের ৬ উইকেট মাত্র ১০২ রানে পড়ে গিয়েছিল। আর হাতে ছিল ২৪ ওভার। ভারত পুরো ওভার আদৌ খেলতে পারবে কি না তা নিয়ে প্রশ্ন উঠেছিল। প্রথমে রিচা জুটি বেঁধেছিলেন আমনজ্যোৎ কৌরের সঙ্গে। পরে স্নেহ রানার সঙ্গে ম্যাচকে এগিয়ে নিয়ে যান তিনি। অবশেষে ৫৩ বলে হাফসেঞ্চুরি করেন তিনি। যার ফলে স্কোর বোর্ডে রান অনেকটা বাড়ে।

আর অর্ধশতরানের পর গিয়ার বদলান রিচা। পরের ২৪ বলে করেন ৪৪ রান। যে বোলিংয়ের সামনে টিকতে পারেননি মন্ধানা, হরমনপ্রীতরা। সেখানে দক্ষিণ আফ্রিকার বোলারদের সঙ্গে একেবারে ছেলেখেলা করেন রিচা। সুযোগ ছিল তাঁর কাছে, তবে শতরান করতে পারলেন না তিনি। ছক্কা মারতে গিয়ে আউট হন তিনি। রিচা ৭৭ বলে ৯৪ রান করেন। এর মধ্যে ছিল ১১টি চার ও চারটি ছয়। যার ফলে স্কোর বোর্ডে ২৫১ রান তুলতে সক্ষম হয় ভারত। অন্যদিকে, ব্যাটিং করতে নেমেছে দক্ষিণ আফ্রিকা। এই প্রতিবেদন লেখা পর্যন্ত ৩৪ রানে ২ উইকেট পড়ে গিয়েছে তাদের।